Primarul Sectorului 3, Robert Negoiță, a anunțat că depune o plângere penală împotriva primarului general Nicușor Dan, vineri, la Parchetul de pe lângă Înalta Curte de Casație și Justiție.
"Astăzi, și o spun cu foarte mult regret, nimeni nu are nevoie de scandal, eu nu îmi doresc așa ceva, eu îmi doresc colaborare, astăzi, când discutăm, sunt deschis la orice discuție, la orice colaborare în ideea de a rezolva impasul în care ne aflăm, acum, astăzi, eu am aici o plângere penală împotriva primarului general și împotriva persoanei fizice, care se numește Nicușor Dan, de abuz în serviciu și instigare la abuz în serviciu", a declarat Robert Negoiță.
"Pentru că, iată, am aici document (…), avem proiecte ale Primăriei Sector 3 transmise de ani de zile către Primăria Generală, proiecte care n-au fost promovate niciodată, adică legea prevede așa, în momentul în care ai un proiect, primăria e obligată ca în termen de 30 de zile să dea aviz pentru a intra în Consiliul General, avizul poate fi favorabil sau negativ, dar el trebuie să existe", a continuat Robert Negoiță.
"Mai mult decât atât, avem aici un document semnat de primarul general, care interzice colegilor din primărie, departamentelor, direcțiilor, să elaboreze acel document, ceea ce înseamnă faptul că nu emit acel document, este abuz în serviciu cu consecințe deosebit de grave. Faptul că interzice colegilor să elaboreze acel document înseamnă instigare la abuz în serviciu, adică instigare la comitere de infracțiuni", a adăugat primarul Sectorului 3.